Diari Oficial de la Generalitat Valenciana


Sumari del DOGV 4645, del 05-12-2003 (2003/12882)

RESOLUCIÓ de 20 de novembre de 2003, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni de cooperació entre el Ministeri de Defensa i la Generalitat Valenciana, per a la realització d'accions conjuntes en matèria educativa que contribuïsquen a facilitar la integració i promoció sociolaboral dels militars professionals de tropa i marineria.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4645

Data del DOGV
:   05-12-2003

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2003/12034


Data del document
:   20-11-2003

Organisme emissor
:   Conselleria de Presidència

Tipus de document
:   Resolució

Descriptors 

:   * aprenentatge professional
    * inserció professional
    * cooperació administrativa
    * administració central
    * exèrcit

RESOLUCIÓ de 20 de novembre de 2003, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni de cooperació entre el Ministeri de Defensa i la Generalitat Valenciana, per a la realització d'accions conjuntes en matèria educativa que contribuïsquen a facilitar la integració i promoció sociolaboral dels militars professionals de tropa i marineria. [2003/S12558]
  
Subscrit, després de la tramitació prèvia reglamentària, entre el Ministeri de Defensa i la Generalitat Valenciana, el 14 d'octubre de 2003, un Conveni de cooperació per a la realització d'accions conjuntes en matèria educativa que contribuïsquen a facilitar la integració i promoció sociolaboral dels militars professionals de tropa i marineria, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0952/2003, i que figura com a annex d'esta resolució.
  
València, 20 de novembre de 2003.- La directora general de Relacions amb les Corts i Secretariat del Govern: Alida C. Mas Taberner.
  
Conveni de cooperació entre el Ministeri de Defensa i la Generalitat Valenciana, per a la realització d'accions conjuntes en matèria educativa que contribuïsquen a facilitar la integració i promoció sociolaboral dels militars professionals de tropa i marineria.
  
València, 14 d'octubre de 2003
  
Reunits
  
D'una part
  
Francisco Camps Ortiz, president de la Generalitat Valenciana, facultat per a este acte per acord del Govern Valencià de data 26 de setembre de 2003.
  
D'una altra part
  
Federico Trillo-Figueroa y Martínez-Conde, ministre de Defensa.
  
Estos dos intervenen i es reconeixen entre si capacitat i poder suficients per a obligar-se en este acte, a l'efecte del qual,
  
Manifesten
  
Que la Generalitat Valenciana, a través de la Conselleria de Cultura, Educació i Esport, i les Forces Armades, vénen col·laborant en una sèrie d'activitats dirigides a enfortir i incrementar la informació i coneixement mutu i la cooperació en l'àmbit educatiu, dins de les ensenyances no universitàries.
  
Que ambdós parts consideren d'interés recíproc continuar col·laborant en aquelles activitats que faciliten la relació de la societat amb les seues Forces Armades, la difusió dels valors de seguretat i defensa en el marc de la solidaritat i el manteniment de la pau.
  
Que és propòsit d'ambdós parts establir acords concrets de col·laboració mútua en l'àmbit de l'educació, així com qualsevol altra activitat, cooperació o intercanvi que siga de comuna utilitat, particularment els que contribuïsquen a potenciar la integració i promoció sociolaboral de la tropa professional al finalitzar el compromís amb les Forces Armades.
  
Per tot això, el Ministeri de Defensa i la Conselleria de Cultura, Educació i Esport de la Generalitat Valenciana, en base a la normativa vigent i conforme a la potestat d'ambdós d'establir conveni amb altres administracions públiques, subscriuen el present Conveni de cooperació d'acord amb les clàusules següents:
  
Clàusules
  
Primera. Les actuacions conjuntes en el marc de cooperació entre el Ministeri de Defensa i la Conselleria d'Educació, Cultura i Esport de la Generalitat Valenciana, tenen com a objecte:
  
a) Establir acords concrets de cooperació mútua en l'àmbit de l'educació, dins de les ensenyances no universitàries.
  
b) Establir acords que faciliten la reincorporació laboral de la tropa professional.
  
c) Facilitar el desenrotllament del mòdul de Formació en centres de treball de la formació professional específica, en unitats i institucions del Ministeri de Defensa, especialment en centres hospitalaris, per mitjà d'acords específics entre els directors dels centres educatius i els responsables de dites unitats.
  
d) Promoure acords específics que possibiliten, quan les circumstàncies així ho requerisquen, la realització de programes de formació pràctica dirigits al personal sanitari del Ministeri de Defensa que en cada cas ho necessite.
  
e) Establir acords en qualsevol altra activitat que es concrete de mutu acord dins de l'àmbit de l'educació.
  
Segona. Les accions previstes en el present Conveni es duran a terme sota la direcció i supervisió d'una Comissió Mixta integrada per representants de cada institució i amb alternança anual de la Presidència, iniciada pel Ministeri de Defensa.
  
Els representants del Ministeri de Defensa seran nomenats pel director general de Reclutament i Ensenyança Militar, i els de la Generalitat Valenciana pel conseller de Cultura, Educació i Esport.
  
La citada Comissió Mixta serà l'òrgan encarregat de la potenciació, el seguiment i l'avaluació de les accions derivades d'este conveni, així com d'arbitratge en cas de conflicte, i podrà reunir-se en sessió plenària o en comissió delegada, havent de fer-ho almenys una vegada a l'any.
  
La reunió constituent de la Comissió Mixta prevista en este Conveni tindrà lloc en el termini màxim de tres mesos a comptar des de la data de la seua firma.
  
Tercera. Que organismes dependents d'ambdós institucions podran a l'empara del present Conveni, proposar l'adopció de línies d'actuació per a la seua consideració i aprovació per la Comissió Mixta prevista en este.
  
Quarta. El present Conveni tindrà una duració de dos anys a comptar des de la data de la firma, duració que quedarà prorrogada per períodes anuals excepte denúncia expressa d'alguna de les parts amb sis mesos d'antelació respecte al terme de la seua vigència.
  
Quinta. El present Conveni de Cooperació té naturalesa administrativa. Per a la resolució dels dubtes interpretatius que plantege, s'acudirà als principis establits en el Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques i a la resta de l'ordenament jurídic administratiu.
  
Sexta. Que sense perjuí de les facultats de la Comissió Mixta que es crea, les qüestions litigioses que puguen sorgir en la interpretació i compliment del Conveni seran del coneixement i competència de l'orde jurisdiccional contenciós administratiu.
  
I en prova de conformitat, firmen el present Conveni, en triple versió exemplar i en tots els seus fulls, en el lloc i data al començament indicats.
  
Pel Ministeri de Defensa
  
FEDERICO TRILLO-FIGUEROA Y MARTÍNEZ CONDE
  
Ministre de Defensa
  
Per la Generalitat Valenciana
  
FRANCISCO CAMPS ORTIZ
  
President de la Generalitat Valenciana